
	CAMERA DEPUTAŢILOR


                                                              Comisia  pentru  cultură, arte, mijloace de informare în masă
RAPORT

asupra Propunerii legislative privind modificarea Legii 544 din 12 octombrie 2001 privind liberul acces la informaţiile de interes public
Propunerea legislativă privind modificarea Legii 544 din 12 octombrie 2001 privind liberul acces la informaţiile de interes public a fost transmisă Comisiei pentru cultură, arte, mijloace de informare în masă, cu adresa nr. P.l-x 589 din 15 decembrie 2014.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru administraţie publică şi amenajarea teritoriului, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Pînă la data dezbaterii propunerii legislative s-au primit avize negative din partea  Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi.
În raport de obiectul şi conţinutul reglementării, iniţiativa legislativă face parte din categoria legilor ordinare.
În calitate de primă Cameră sesizată, Senatul a respins iniţiativa legislativă, în şedinţa din 8 decembrie 2014. 
Propunerea legislativă a fost dezbătută în şedinţa Comisiei din 10 februarie 2015. 

La lucrările Comisiei au fost prezenţi 19 deputaţi, din totalul de 23 de membri ai Comisiei.
În conformitate cu prevederile art. 54 din Regulamentul Camerei Deputaţilor, republicat, din partea Guvernului, a participat la lucrările Comisiei, domnul Alexandru Oprean, secretar de stat în cadrul Ministerului Culturii.

Propunerea legislativă are ca obiect de reglementare abrogarea alin. (1) al art. 9 din Legea nr.544/2001 privind liberul acces la informaţiile de interes public, cu modificările şi completările ulterioare, text care obligă solicitanţii de copii de pe documentele deţinute de autorităţile sau instituţiile publice, să suporte costul serviciilor de copiere.  
Comisia a examinat avizul favorabil, cu observaţii şi propuneri, emis de Consiliul Legislativ cu nr. 496/29.04.2014 precum şi Punctul de vedere al Guvernului transmis cu nr. 2096 din 22 octombrie 2014, care nu susţine adoptarea acestei iniţiative legislative.

Raportul Comisiei a fost adoptat cu unanimitatea voturilor celor prezenţi în sală în momentul votării. 
Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind modificarea Legii 544 din 12 octombrie 2001 privind liberul acces la informaţiile de interes public, întrucât adoptarea măsurilor propuse prin aceasta ar genera cheltuieli bugetare suplimentare pentru autorităţile şi instituţiile publice. 
PREŞEDINTE,



                   SECRETAR,

  Gigel – Sorinel ŞTIRBU
                                    Florin – Costin PÂSLARU

